Elephant Rally kook - Sports - Windhoek Express
Sunday, May 26th, 2019 22:01:41
Elephant Rally kook
Die oostedorp was die afgelope naweek 'n miernes van aktiwiteite, met pret vir die hele gesin op die program.
Sowat 100 motorfietse het in vanjaar se rally deelgeneem. Foto Gobabis Motorcycle Club
Die burn-outs was beslis 'n hoogtepunt. Foto Gobabis Motorcycle Club
Verlede naweek se Elephant Rally op Gobabis het honderde toeskouers en amper 'n honderd motorfietse gelok.
“Dit was omtrent 'n belewenis en een ongelooflike lekker samekoms,” vertel organiseerder en president van die Gobabis Motorfietsklub, Barnard Kleynhans.
Meeste motorfietsryers was van Windhoek, Okahandja, Otjiwarongo en Gobabis. “Ons het wel ook deelnemers uit Gauteng en twee uit Londen gehad,” vertel hy opgewonde.
Die oorsese deelnemers is toevallig besig om deur Namibië op hul motorfietse te toer en ná hulle oor die geleentheid op sosiale media gelees het, het hulle besluit om eers 'n draai op Gobabis te maak. “En dit blyk die manne het dit geniet!”
Die rally is in samewerking met die Transkalahari End Resort – Die Dam aangebied. Die geleentheid se trekpleisters het helikopterritte ingesluit, sowel as burnouts wat omtrent die skare gelok het. Daar was ook 'n Mnr Olifant Slurp en Mej Olifant Ivoor skoonheidskompetisie. “Die kos was lekker en die bier was koud. Wat meer wil jy hê?” vra Barnard met 'n breë glimlag.
Namibia Breweries was 'n platinum borg vir die geleentheid en aangesien hulle só beïndruk was daarmee, sal die Elephant Rally nou vir die volgende vier jaar elke jaar gehou word, met NBL as hoofborg.
“Ons is nou al opgewonde om later vanjaar aan volgende jaar se geleentheid te begin beplan,” sê Barnard.
Indien jy vanjaar misgeloop het, maak solank 'n aantekening vir volgende jaar, want dit gaan lekker wees!